
הצעת חוק שירות המדינה (מינויים) (תיקון מס' 13) (ייצוג הולם לבני העדה האתיופית), התשס"ה-2005

היו"ר מיכאל איתן:

	אני מבקש לפתוח את ישיבת ועדת החוקה, חוק ומשפט. חברים, מה עוד צריך לעשות?

תמי סלע:

	הצעת החוק עברה בקריאה ראשונה. עשיתי כמה תיקונים קטנים, שלא משנים מהותית. יש סעיף אחד שיש בו דיווח שנתי על הטיפול של הממשלה בקידום של משרות ייעודיות, של העדפה מתקנת לפי הסעיף הזה, אז הכנסתי את ההתייחסות.	

הניה מרקוביץ:

	אני רוצה להעיר שבמסגרת הדוח לא נוכל לדווח על עובדים שיתקבלו, שאחד מהוריהם הוא יליד אתיופיה. אין לנו נתון כזה במסד הנתונים של נציבות המדינה. האוכלוסייה הזאת, לא נוכל לדווח עליה. בדוח שלנו תיכלל רק האוכלוסייה שהיא ילידי אתיופיה, אין לנו ארץ לידה של הורים, לא ברישום בתעודת הזהות ולא ברישומים של נציבות שירות המדינה.

תמי סלע:

	כשכבר מקבלים מישהו – יודעים.

הניה מרקוביץ:

	אני אעשה מבחן עור?

משה סמו:

	בשאלונים שממלאים לא מפנים לארץ לידה? 

היו"ר מיכאל איתן:

	אנחנו נותנים העדפה מתקנת גם לאלה שנולדו בארץ.

משה סמו:

	בכל השאלונים שמילאתי בחיים שלי תמיד כותבים ארץ לידה של ההורים.

הניה מרקוביץ:

	לא כותבים ארץ לידה של ההורים, לא מופיע הנתון הזה.

היו"ר מיכאל איתן:

	זה טוב שהוא לא מופיע.

הניה מרקוביץ:

	הוא לא מופיע, לא בצבא, לא בתעודת זהות, לא בשום מקום.

היו"ר מיכאל איתן:

	מה זה אומר?

הניה מרקוביץ:

	הדוח יהיה חסר ולא יציג את המצב האמיתי.

תמי סלע:

	מה שהיא אומרת, שאי אפשר לאתר אוכלוסייה כזאת כדי לקדם אותה, זאת המשמעות. אם כבר מקדמים אותה, אתה יודע מי קידמת, אז אתה יכול לדווח על זה.

היו"ר מיכאל איתן:

	בעת הקבלה לעבודה בא אדם ואומר: בחוק כתוב שיש לי זכות מועדפת, הורי נולדו באתיופיה, הוועדה צריכה לקדם אותו.

תמי סלע:

	למה אי אפשר לדווח על זה בדוח? אם כבר קידמו אנשים מסוימים על סמך זה, למה אי פשר לדווח על זה בדוח?

היו"ר מיכאל איתן:

	אין לה במחשב  דיווח של עובדי מדינה, איפה ההורים שלהם נולדו.

תמי סלע:

	 מה הקושי שתהיה הנחיה, במקרים האלה, לציין את זה?

היו"ר מיכאל איתן:

	חשבתי על זה, וזה לא טוב, כי אנחנו משתדלים לטשטש את עניין המוצא, אנחנו לא רוצים, במדינה שצריכה לשמור על שוויוניות וקולטת עלייה, שכל אחד יסחב איתו איפה ההורים שלך נולדו. פעם היתה בדיחה שלאחד היה שם מזרחי, הוא בא למשרד וביקש שישנו את השם שלו לאיצקוביץ, אחר כך הוא בא ואמר שעכשיו הוא מבקש שישנו את השם למזרחי. הפקיד אומר לו: כל הזמן אתה מחליף שמות, מה אתה רוצה עכשיו מזרחי? הוא אומר: כשאמרתי איצקוביץ, שאלו אותי כל הזמן מה היה השם שלך קודם, אז עכשיו אני אגיד שהשם שלי קודם היה איצקוביץ.

הניה מרקוביץ:

	זה מסוג הבדיחות הכואבות, ובדיוק את זה אנחנו באים לטשטש.

היו"ר מיכאל איתן:

	 את זה רוצים למנוע – מאיפה אתה? אני נולדתי בישראל. תגיד מאיפה ההורים שלך. אנחנו לא רוצים את זה.

דן אורנשטיין:

	השאלה אם אי אפשר לעשות סקר אנונימי.

יוסי גווילי:

	גם השאלונים לא שואלים אם אתה אדם עם מוגבלות, למשל, ועדיין תצטרך להצהיר את זה בשביל לקבל העדפה מתקנת שקבועה בחוק. לכן זה לא בעיה. אפשר לכתוב שלצורך סעיף- - -

דן אורנשטיין:

	הבעיה היא בדיווח. 

הניה מרקוביץ:

	ראשית, בדיווח, שנית, אני לא אוכל לדווח על קידום, כפי שהגברת ציינה. בקבלה לשירות, המועמד יכול לבקש את זכותו לפי הסעיף, וועדות המכרזים יונחו בהתאם, ולא תהיה בעיה. בכניסה לשירות, נעשית העדפה במקום. הדיווח לא יראה את זה, וגם קידום בשירות המדינה לא נוכל להציג.

היו"ר מיכאל איתן:

	קידום, הוא יטען בשם העניין.

הניה מרקוביץ:

	לא נוכל להציג, משום שלא תהיה לי ארץ המוצא של ההורים.

היו"ר מיכאל איתן:

	האדם יבקש את הקידום. 

הניה מרקוביץ:

	האדם יבקש את הקידום ויקבל, אבל אני לא אוכל לדווח.

היו"ר מיכאל איתן:

	נשחרר אתכם מחובת הדיווח.

תמי סלע:

	 הדיווח לא חייב להיות שמי, הוא יכול להיות על מספר של אנשים. אנשים נידבו את הנתון מלכתחילה כדי שהם יקבלו העדפה. 

היו"ר מיכאל איתן:

	הממשלה זה גוף גדול, זו לא חנות מכולת, יש טפסים, וזה נעשה במחשוב, ועכשיו יצטרכו לשנות את הטופס ולכתוב: ארץ לידה של הורים, וזה ירוץ עם המחשב ועם הבן-אדם, בטופס יהיה כתוב שיש לסמן טופס זה רק לגבי ילידי אתיופיה, כבר יגידו למה ככה. זה בלגן.

דן אורנשטיין:

	אלא אם כן אפשר לעשות סקר וולונטרי אנונימי.

הניה מרקוביץ:

	מיקי איתן, אתה הרי יודע מה זה לפתוח עוד משבצת במחשב. אתה יודע מה המשמעות של זה.

משה סמו:

	נדע שהנתון הזה חסר, אבל הנתון הזה ייתן פתרון לאותם אנשים שכן ילידי אתיופיה.

היו"ר מיכאל איתן:

	לגבי ילידי אתיופיה אין לה בעיה. זה לא פוגע בזכויות, רק בדיווח לא יהיה, את הזכויות הוא יקבל.

ירון מנשה:

אדוני היושב-ראש, מי שמתקבל מדווח על עצמו, הוא אומר שהוא רוצה את הזכות שלו, אם הוא מצהיר על זה, אפשר לתת הוראה במשרד שמי שמצהיר אפשר לסמן את זה, לתייק באיזה מקום.

היו"ר מיכאל איתן:

	למה לתייק? למה לעשות אותם שונים עוד פעם?

תמי סלע:

	אתה מדווח על מספר אנשים שקודמו בשנה או שהתקבלו בשנה על סמך הסעיף הזה, אתה אפילו לא צריך לכתוב שם. מרכזים את מספר האנשים. מה מסובך בזה?

ירון מנשה,

הוא יודע שיש איקס אנשים.

הניה מרקוביץ:

	ואני לא יכולה לעשות נתונים ידניים.

ירון מנשה:

	אם המשרד יודע שהוא קיבל על סמך העדפה מתקנת X אנשים, הוא יודע שיש X אנשים.

הניה מרקוביץ:

	אני לא אתחיל לבקש מהמשרדים דיווחים על בסיס כזה, כי אנחנו עוברים למערכת מרכזית, ואני לא יכולה לעשות נתונים ידניים, גם כך יש לנו הרבה מטלות על המשרדים.

ירון מנשה:

	אז אי אפשר לקבל נתון לגבי צ'רקסים ולא לגבי דרוזים.

הניה מרקוביץ:

	אין לי רישום של צ'רקסים במחשב. אני לא יודעת לומר מה זה צ'רקסים.

היו"ר מיכאל איתן:

	את לא מדווחת?

הניה מרקוביץ:

	אני מדווחת על שתי אוכלוסיות נפרדות: ערבים ודרוזים, כי זה רשום בתעודת הזהות. זה נתון שקיים במערכת. צ'רקסים לא קיים במערכת. יכול להיות שמופיע אצלי ערבי שהוא לא מוסלמי. 

היו"ר מיכאל איתן:

	אין הבחנה בין נוצרי לצ'רקסי. דרך אגב, הצ'רקסים הם לא ערבים, הם מוסלמים.

הניה מרקוביץ:

	הם לא מדווחים אצלי בנפרד. יש לי בעיה.

היו"ר מיכאל איתן:

	לגבי הזכויות אין בעיה, את הזכויות הם יקבלו. ברגע שבא אדם שההורים שלו נולדו באתיופיה, הוא מקבל את הקידום, ואין מקום בשירות המדינה לציין את ארץ המוצא של ההורים. טוב שזה כך, שלא יתחילו לשאול כל אחד מאיפה באו ההורים שלו. היא אומרת שיש סעיף שמחייב דיווח, כמה אנשים קודמו על-פי החוק הזה, היא אומרת שכל אלה שנולדו באתיופיה יוכלו לדווח, אבל אלה שההורים שלהם נולדו באתיופיה, הם יוכלו לקבל את הקידום, אבל לא יוכלו לדווח לנו שהם קיבלו קידום, כי לא רשום אצלה.

יצחק לוי:

	 לא נדע.

היו"ר מיכאל איתן:

	אז לא יידעו. אפשר לוותר על זה.

הניה מרקוביץ:

	יש לנו כאן עוד הערה אחת. האם לא נכון להגביל את ארץ המוצא של ההורים בזמן? נשאיר את החוק הזה לעולם ועד?

היו"ר מיכאל איתן:

	כן, לעולם ועד.

יוסי גווילי:

	יכול להיות שבעוד 15 שנה זה לא יהיה רלוונטי.

משה סמו:

	זה יהיה מאוד רלוונטי, כי תמיד מוטיב הצבע יישאר.

יצחק לוי:

	 יש היום נישואים בין אתיופים לאחרים. נכון שאין הרבה, אבל זה הולך ועולה. הגברת פה אומרת שבתוך עשר שנים החוק הזה לא יהיה רלוונטי.

הניה מרקוביץ:

	לעניין אחד מההורים.

היו"ר מיכאל איתן:

	חבר הכנסת לוי, אחת משתיים, או שאנחנו מוותרים על ציון ארץ המוצא של ההורים, ואז לא נקבל דיווח באותם מקרים שבהם אדם קודם משום שהוריו נולדו באתיופיה, או שאנחנו מטילים עליהם חובה להתחיל לרשום ארץ מוצא של הורים, ואז נוכל לקבל דיווח. אבל אז יהיו שני דברים: ראשית, בלגן משרדי גדול, שנית, יתחילו רשימות ייחודיות.

יצחק לוי:

	 זה מנציח.

היו"ר מיכאל איתן:

	יש מצב שכולם לא רושמים, היחידים שרושמים מאיפה ההורים באו, אלה יהיו האתיופים.

יצחק לוי:

	 צריך ללכת לפי הדרך הראשונה.

תמי סלע:

	אני לא חושבת שזה חייב להיות בדרך של ציון על כל אחד של ארץ המוצא של ההורים.

ירון מנשה:

	אם יש בטופס הבקשה עוד הערה של מועדפים לפי החוק, בלי לרשום מה המוצא, רק מי שהוא ממוצא אתיופי או צ'רקסי לדוגמה מסמן את עצמו, אחר כך הם מתייקים מי שהתקבל על סמך העדפה מתקנת, והם רואים מספר אנשים. לדוגמה, 100 איש התקבלו על סמך העדפה מתקנת. אז אין חלוקה גורפת לפי מוצאים, וגם אצל אתיופי אין בעיה להבדיל, זה לא כמו מרוקאי.

היו"ר מיכאל איתן:

	הדיווח נועד לבקרה. בעצם מה שאתה מבקש, שבאלמנט של הדיווח החוק ייאמר לנציבות שירות המדינה שהם חייבים לדווח על מספר אנשים שהתקבלו על-פי חוק זה, ושם נוסיף, שלגבי העדפה המתייחסת לבני העדה האתיופית, יפרט החוק לא רק את ארץ המוצא, אלא גם את ארץ המוצא של ההורים. השאלה, אם חקיקה כזאת נראית לך בסדר?

ירון מנשה:

	כל עוד זה לטובתם זה בסדר.

הניה מרקוביץ:

	זה מאוד מפלה, ולא נוכל לעמוד בזה.

היו"ר מיכאל איתן:

	 לעמוד בזה תוכלו.

ירון מנשה:

	לא יהיה מצב שעובד יגיד שהמעסיק הפלה אותו משום שהוא ראה בטופס שהוא אתיופי.

היו"ר מיכאל איתן:

	הבעיה היא עצם זה שקיים חוק כזה.

ירון מנשה:

	גם הכותרת של החוק היא ייצוג ליוצאי אתיופיה.

היו"ר מיכאל איתן:

	כתוב: "כל משרד וכל יחידת סמך יגישו לנציבות שירות המדינה, אחת לשנה, דין וחשבון לגבי ביצוע הוראות סעיף זה, ובו יפורטו בין השאר נתונים באשר לייצוגם של בני שני המינים, של אנשים עם מוגבלות, של בני האוכלוסייה הערבית, לרבות הדרוזית והצ'רקסית", ואתה רוצה להוסיף "של מי שנולדו באתיופיה או אחד מהוריו".

תמי סלע:

	הקטגוריה יכולה להיות, שהוא או אחד מהוריו נולדו באתיופיה.

היו"ר מיכאל איתן:

	יצחק לוי, אתה מוכן ללכת על זה?

יצחק לוי:

	 כן.

היו"ר מיכאל איתן:

	תצטרכו להיערך אחרת.

הניה מרקוביץ:

	אני מאוד מצטערת, זה צריך להגיע מהמשרדים, זה לא מרכזי.  אני מוציאה את הנתונים בצורה מרכזית מתוך המחשב, כנציגות שירות המדינה.

היו"ר מיכאל איתן:

	אני לא פונה אליך עכשיו, החוק יאמר "כל משרד וכל יחידת סמך יגישו לנציב שירות המדינה אחת לשנה דין וחשבון לביצוע הוראות סעיף זה".

הניה מרקוביץ:

	אתה רוצה שאני אתחיל לבקש מהמשרדים שינהלו לי כרטיס.

היו"ר מיכאל איתן:

	מה שעשית עד היום, תעשי הלאה.

הניה מרקוביץ:

	מה שאני עושה היום, שאני מוציאה נתונים מרכזיים מהמחשב.

היו"ר מיכאל איתן:

	את לא צריכה לעשות כלום. כתוב כאן: "כל משרד וכל יחידת סמך", הם צריכים להגיש, את לא צריכה לעשות משהו, את רק צריכה להסכים לקבל.

הניה מרקוביץ:

	אני צריכה לבוא לכנסת, ומה אתה רוצה? אתה רוצה שאני אבוא לכנסת ואני אגיד שלא קיבלתי ממשרדי הממשלה? 

היו"ר מיכאל איתן:

	אם הם לא יגישו לך, זו לא בעיה שלך.

הניה מרקוביץ:

	אני לא רוצה אחריות על הנושא הזה. אני מבקשת שהמשרדים יגישו לך, עם העתק אלי.

היו"ר מיכאל איתן:

	החוק קובע שמגישים לשירות המדינה.

יצחק לוי:

	 לגבי ערבים אתם אחראים? לגבי צ'רקסים אתם אחראים? לגבי נשים בדירקטוריונים אתם אחראים?

הניה מרקוביץ:

	לא.

יצחק לוי:

	 זה חוק החברות. כל אחד אחראי על מה שהוא אחראי. כשעושים אפליה מתקנת לנשים יש מי שאוסף את הנתונים. אני לא מבין את ההתנערות. תגידי שיש לך קושי, אבל אל תגידי שאנחנו נקבל את זה.

הניה מרקוביץ:

	אין לי נתונים, אני לא יודעת.

היו"ר מיכאל איתן:

	גברתי, אני אעזור לך. את תביאי את רשימת כל המשרדים וכל יחידות הסמך, אני אכתוב להם מכתב עם קבלת החוק הזה, שיש חוק כזה, ובסוף השנה הם יצטרכו לדווח לך.

אתי יעקב:

	עמדת הממשלה בוועדת השרים היא להתנגד להצעת החוק הזאת.

יצחק לוי:

	 אני חושב שצריך להגביל את הצעת החוק לעשר שנים, זו צריכה להיות הוראת שעה. 

היו"ר מיכאל איתן:

	זה לא יהיה יותר זמן, זה ייגמר.

יצחק לוי:

	לדעתי זה נחוץ, אבל שתהיה הוראת שעה. אתה מראש צריך לחזות את זה. למה שלא תאמר שזאת הוראת שעה לעשר שנים?

היו"ר מיכאל איתן:

	אין הוראת שעה לעשר שנים.

תמי סלע:

	זה בנוי ממילא על כך שברגע שאנשים נולדו בארץ, הילדים שלהם – זה לא יחול עליהם.

יצחק לוי:

	 להבנתי יש צורך בחוק, ואני אתמוך בחוק.

היו"ר מיכאל איתן:

	אתה יכול לכתוב שתחולת החוק עשר שנים, לא לכתוב הוראת שעה. הוראת שעה בהגדרה זה פרק זמן קצר.

דן אורנשטיין:

	זה אפשרי לכתוב כהוראת שעה.

היו"ר מיכאל איתן:

	אתה נותן את זה לדור אחד.

משה סמו:

	אולי התקוות של כבוד הרב יתממשו, ויהיו זוגות מעורבים. הקהילה נמצאת כבר 25 שנה בארץ.

יצחק לוי:

	 יש כאן שני אינטרסים נוגדים: האינטרס האחד הוא שכרגע צריך לעשות אפילה מתקנת, ואני בעד החוק. האינטרס השני, שלא תהיה לעולם עדה אתיופית שמתנוססת בכל החוקים שלנו, שהם מיוחדים. אחרי זמן מסוים, החוק הזה עובר מן העולם. כך אני חושב שצריך להיות, אם לא עשר שנים, 15 שנה, זה לא משנה. אני אומר בשביל החברה שלנו. אני מקווה שבעוד 15 שנה אף אחד לא יקרא לשום יהודי אתיופי "אתיופי", כולם יהיו ישראלים, ונגמר, שלום על ישראל.
היו"ר מיכאל איתן:

	חבר הכנסת, ברוך השם, בעזרת השם, תזכה לאריכות ימים, ועוד 15 שנה כאן בכנסת תשב ותבוא בשמחה עם נגוסה ותבטלו את החוק.

תמי סלע:

	עוד דבר להרגעת החששות. מדובר על כך שפועלים להבטיח ייצוג הולם, כשיהיה ייצוג הולם, נניח לגבי נשים, יכול להיות שיש יחידות סמך שזה כבר לא רלוונטי, יש ייצוג הולם גם כך, גם אם כתוב את זה, אז אין מה לפעול יותר.

יצחק לוי:

	 יש חברות חדשות, יש משרות חדשות. אחוז האנשים האלה שנולדו באתיופיה ילך ויקטן, ואז אם החוק קיים, גם כאשר הם יהיו אחוז קטן מאוד, יצטרכו למצוא ייצוג הולם. תיאורטית, בעוד 15 שנה יהיו 100 איש כאלה, וכל ה-100 יצטרכו לקבל אותם להיות עובדי ציבור כי יש חוק.

היו"ר מיכאל איתן:

	חבר הכנסת לוי, תגיש הסתייגות.

אברהם נגוסה:

	גם מה שכבוד הרב אומר זה נכון, אבל צריך להסתכל על המציאות עכשיו. אני רוצה שהאתיופים יהיו פה כמו כל היהודים, כמו אזרחים, אבל המציאות לא כך, לצערי הרב.

יצחק לוי:

	 אני מדבר על עוד 15 שנה. היום אני בעד החוק, אני אצביע בעד החוק, ואני חושב שהוא נכון. אל תהיו כל החיים בספר החוקים "העדה האתיופית".

היו"ר מיכאל איתן:

	חבר הכנסת לוי, תן לי צ'אנס אחרון לשכנע אותך. התועלת הפרקטית של החוק הזה די מוגבלת, למרות שיזמתי אותו ואני מושך אותו ודוחף אותו. הוא מסר לעדה האתיופית. תן לנו להגיד להם ברוחב לב: חברים, אנחנו אתכם. עוד 15 שנה זה יבוטל, זה יוקפא, זה לא יכול ללכת לדורות, כי זה רק לדור אחד ממילא. תקבל אותם ברוחב לב.

יוסי גווילי:

	היה נכון יותר, כי זאת הכוונה, להגדיר מי זה עולה חדש מאתיופיה, כי בסופו של דבר כולנו מקווים שבשלב מסוים הם הופכים להיות ישראלים. ערבי נולד ערבי ויישאר ערבי עד סוף ימי חייו, אתיופי בשלב מסוים הוא אמור להיות ישראלי.

יצחק לוי:

	 גם היום הוא ישראלי.

היו"ר מיכאל איתן:

	גם ערבי הוא ישראלי.

יוסי גווילי:

	אם ההעדפה נובעת בגלל צבע עור, היה צריך לכתוב "מי שצבע עורו שחור", אם זה נובע מארץ הלידה, אם הוא בא לישראל, אחרי כמה שנים הוא הופך להיות ישראלי.

יצחק לוי:

	 אנחנו נכניס בספר החוקים צבע עור?

היו"ר מיכאל איתן:

	אני מציע שנקבל את החוק. אם חבר הכנסת יצחק לוי רוצה הסתייגות, נצביע עליה.

יצחק לוי:

	 אני אשקול להוריד אותה.

נסים זאב:

	 משרד השיכון מכיר בעולים חדשים חמש שנים.

יצחק לוי:

	 נעשה ברוחב לב – פי שלושה, נעשה את זה 15 שנה.

נסים זאב:

	 אי אפשר להגזים, משרד השיכון מכיר בחמש שנים. מה עם עולי עירק?

היו"ר מיכאל איתן:

	אני מעמיד את הצעת החוק להצבעה. ההצעה שלי היא, שהצעת החוק הזה תעבור כמות שהיא, יש הצעה שנייה, של חבר הכנסת לוי, שהחוק יהיה בתוקף רק ל-15 שנה, ויש הצעה שלישית.

נסים זאב:

	 עשר שנים גג.

דורית ואג:

	בכל מקרה הדיווח נשאר?

היו"ר מיכאל איתן:

	ההצעה שלי שלא יכתבו שנים, זה לא כתוב לגבי אף אחד. זה רק מכוון לדור אחד.

נסים זאב:

	 המדינה בבעיה אם צריך 20 שנה כדי לא להפלות עדה מסוימת.

יצחק לוי:

	 הבעיה אחרת. כל זמן שנשאר אחד כזה, צריך למנות אותו כעובד מדינה.

היו"ר מיכאל איתן:

	 למנות אותו משום שיש לו כישורים הולמים.

	רבותי, אולי תסכימו על נוסח אחד?

יצחק לוי:

	 15 שנה.

היו"ר מיכאל איתן:

	אם כך, יש לנו שתי גרסאות. אני מציע שנביא בשתי גרסאות למליאה, והמליאה תכריע.

אברהם נגוסה:

	למה לעשות את זה קצר מדי?

היו"ר מיכאל איתן:

	מי בעד ללא הגבלה, ירים את ידו. שניים בעד. מי בעד ליצור הגבלה, יצביע. שניים בעד. 

	אם כך, יש שתי גרסאות: גרסה אחת ללא הגבלה, גרסה שנייה 15 שנה.

	מי בעד אישור החוק לקריאה שנייה ולקריאה שלישית? 

הצבעה
בעד הבאת החוק לקריאה שנייה ולקריאה שלישית – פה אחד 
אושר להביא את הצעת החוק, בשתי גרסאות, לקריאה שנייה ושלישית במליאה.

היו"ר מיכאל איתן:

	הצעת החוק אושרה פה אחד.

הישיבה ננעלה בשעה 11:50
